b'\n_START_ARTICLE_\n\xc5\xa0tefan Kemperle\n_START_SECTION_\n\xc5\xbdivljenje in delo\n_START_PARAGRAPH_\nRodil se je najbr\xc5\xbe okoli leta 1729 v Hudaju\xc5\xbeni. O\xc4\x8de Jo\xc5\xbeef je bil leta 1751\xc2\xa0\xc2\xbbcivis Goritiensis\xc2\xab\xc2\xa0(gori\xc5\xa1ki me\xc5\xa1\xc4\x8dan), a v gori\xc5\xa1kih mati\xc4\x8dnih knjigah ni \xc5\xa0tefanovega, kakor tudi ne bratovega vpisa, zato je verjetno, da se je dru\xc5\xbeina preselila v Gorico po njunem rojstvu. Gimnazijo je kon\xc4\x8dal v jezuitskem kolegiju v Gorici, nato je 2 leti \xc5\xa1tudiral moralno teologijo na gori\xc5\xa1kem liceju in 4 leta kanonsko pravo. V ma\xc5\xa1nika je bil posve\xc4\x8den 22. septembra 1753. Kot kaplan je slu\xc5\xbeboval v Kamniku (1754-1756) in \xc5\xa0empetru pri Gorici (1757-1761), bil nato \xc5\xbeupnik in dekan v Komnu (1762-1771) in v Lo\xc4\x8dniku (1771-1789) pri Gorici (sedaj ital. Lucinico). Ko je te\xc5\xbeko zbolel se je umaknil k bratu v Gorico in tam umrl. Pokopan je v Lo\xc4\x8dniku._NEWLINE_V \xc5\xbeupniji Lo\xc4\x8dnik, ki je bila narodno me\xc5\xa1ana, njeni sestavni deli pa so bile skoraj vse kr\xc5\xa1\xc4\x8danske cerkve v Brdih, je Kemperle pridigal v sloven\xc5\xa1\xc4\x8dini in furlan\xc5\xa1\xc4\x8dini. Da bi sebi in slovenskim sobratom pomagal pri du\xc5\xa1no pastirskem delu je pri\xc4\x8del v sloven\xc5\xa1\xc4\x8dino prevajati evangelije in sestavljati ve\xc4\x8djezi\xc4\x8dni slovar\xc4\x8dek (od \xc4\x8drke P do \xc5\xbd). Rokopis na 34 tesno popisanih polah prina\xc5\xa1a prevod evangelijev sv. Mateja, sv. Marka in delno (do 16. poglavja) sv. Luke z razlago kaj je Nova zaveza, kaj Stara zaveza in kaj evangelij, nato pa navaja vseh 27 knjig nove zaveze. V slovarju Kemperle navaja,\xc2\xa0\xc2\xbbkako se vsaki r\xc3\xa9\xc4\x8di, ki mu je bila pri tem prevodu potrebna, a) po kranjsko, b) po koro\xc5\xa1ko, c) po slovensko in d) po hrva\xc5\xa1ko pravi\xc2\xab.'